ANEXA                                                                                                   SE APROBĂ
la contractul de delegare                                                                          PRIMAR
a gestiunii prin concesiune                                               DR.ING. GHEORGHE CIUHANDU
SC2006________/__________

CAIET DE SARCINI
pentru delegarea gestiunii serviciilor publice de
salubrizare în Municipiul Timişoara.

 CAPITOLUL I
   
 Dispoziţii generale

    Art. 1.- Prezentul caiet de sarcini a fost întocmit pe baza legislaţiei în vigoare şi precizează condiţiile minime în care se desfăşoară licitaţia pentru delegarea de gestiune prin concesiune a  serviciilor publice de salubrizare în Municipiul Timişoara.
                   Caietul de sarcini se aprobă prin hotărâre a Consiliului Local al Municipiului Timişoara.
    Art. 2. - Caietul de sarcini este anexă la Contractul de delegare a gestiunii serviciilor publice de salubrizare în Municipiul Timişoara.
                     Caietul de sarcini, alături de Regulamentul de organizare şi funcţionare a serviciilor publice de salubrizare în municipiul Timişoara, se constituie anexă la Contractul de delegare a gestiunii serviciilor publice de salubrizare în municipiului Timişoara prin concesiune.

CAPITOLUL II
Obiectul concesiunii

    A. Datele de identificare a serviciilor publice de salubrizare
Art. 3. - (1) Serviciile publice de salubrizare care fac obiectul concesiunii sunt:
    a) Serviciul de salubrizare menajeră - precolectarea, colectarea, transportul şi depozitarea deşeurilor menajere, cu excepţia celor toxice, periculoase sau cu regim special, de la utilizatorii casnici – persoane fizice şi asociaţii de proprietari/locatari, agenţi economici şi instituţii publice.
    b) Serviciul de salubrizare stradală – măturatul, întreţinutul, spălatul şi stropitul căilor publice;
    c) Serviciul de colectare duală a deşeurilor de la utilizatorii casnici – persoane fizice  şi asociaţii de proprietari/locatari, agenţi economici şi instituţii publice, transportul, sortarea şi valorificarea deşeurilor reciclabile.
    d) Serviciul de colectare, transport şi depozitare a deşeurilor voluminoase şi nepericuloase – bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă;
    e). Înfiinţarea de puncte de colectare pentru preluarea de la populaţie de resturi de materiale rezultate din reparaţii şi din amenajări interioare în cantităţi de sub 1 mc; 
    f). Înfiinţarea de puncte de colectare pentru preluarea de la populaţie a deşeurilor de echipamente electrice şi electronice uzate sau a resturilor rezultate din dezmembrarea acestora –DEEE;
     g).   Acţiuni ecologice.

 (2) Utilizator al serviciilor publice de salubrizare poate fi orice persoană fizică sau juridică, care beneficiază pe bază de contract de serviciile operatorului de salubrizare.
 (3)  Principalele categorii de utilizatori sunt:
           - casnici: persoane fizice sau asociaţii de proprietari/locatari;
           - agenţi economici;   
           - instituţii publice. 
 (4) Autoritatea concedentă a serviciilor publice de salubrizare este Consiliul Local al Municipiului Timişoara, cu sediul în localitatea Timişoara, bv. C.D. Loga nr.1, judeţul Timiş.
  
  B. Activităţi ale serviciilor publice de salubrizare 

    SECŢIUNEA 1

Serviciul de salubrizare menajeră - Precolectarea, colectarea, transportul şi depozitarea deşeurilor solide, cu excepţia celor toxice, periculoase sau cu regim special, de la utilizatorii casnici – persoane fizice  şi asociaţii de proprietari/locatari, agenţi economici şi instituţii publice, alte persoane juridice. 

1. Descrierea activităţilor
   
 Art. 4. - Aceasta activitate presupune următorul ciclu de operaţii:
    a) precolectarea deşeurilor municipale;
    b) colectarea deşeurilor municipale;
    c) transportul deşeurilor municipale;
    d) verificarea/ analiza deşeurilor la intrarea în depozit;
    e) sortarea deşeurilor la depozit;
    f) depozitarea deşeurilor;
    g) compactarea deşeurilor;
    h) monitorizarea factorilor de mediu la depozit;
    i) cântărirea autogunoierei la intrarea şi ieşirea în/ din depozit;
    j) dezinfectarea autospecialelor. 

2. Condiţii tehnice

2.1. Precolectarea deşeurilor municipale
    Art. 5. - Precolectarea deşeurilor municipale se face de către producătorii acestora, în punctele de precolectare care vor fi dotate cu recipiente standardizate ce vor avea capacitatea de înmagazinare corelată cu numărul de utilizatori şi ritmicitatea de ridicare. Locaţiile de amplasare a recipientelor -  denumite puncte de colectare, vor fi amenajate astfel încât să respecte normele sanitare şi de protecţie a mediului, fără a produce disconfort vecinătăţilor,  conform legislaţiei in vigoare.
   
 2.2. Colectarea deşeurilor municipale
    Art. 6. - (1) Colectarea deşeurilor municipale se face numai din recipiente standardizate.
    (2) Pentru persoane fizice, asociaţiile de proprietari/locatari recipientele standardizate vor fi asigurate de operator, pe bază de contract de comodat şi vor avea capacităţi cuprinse între 80 – 240 l sau în mod excepţional containere de 1,1 mc.
    (3) Pentru agenţi economici şi instituţii publice operatorul va pune la dispoziţia acestora prin închiriere sau vânzare pubele de 240 l, containere de 1,1 mc, containere de 7mc până la 22 mc, presocontainere.
    (4) Toate recipientele de precolectare vor fi compatibile cu dotarea tehnică a operatorului.
    (5) Colectarea deşeurilor municipale se face în autospeciale, iar acestea vor fi încărcate astfel încât deşeurile să nu fie vizibile şi să nu existe posibilitatea împrăştierii lor pe calea publică. Este interzisă golirea recipienţilor de precolectare în vederea reîncărcării deşeurilor.  
  
2.3. Transportul deşeurilor municipale
    Art. 7. - (1) Deşeurile municipale se transportă cu autospeciale ( autogunoiere compactoare, autospeciale portcontainer), folosindu-se în mod judicios capacitatea de încărcare.
    (2) Autospecialele vor avea o stare tehnică şi de întreţinere corespunzătoare circulaţiei pe drumurile publice, fără scurgeri de carburanţi, lubrifianţi sau lichide speciale, vor fi compatibile cu tipul recipienţilor de precolectare, benele de încărcare vor fi etanşe şi vor fi personalizate cu o inscripţie vizibilă pe cel puţin două laturi ale sale şi nu mai mică de 1 mp.
    (3) Autospecialele vor fi dotate cu dispozitive de agăţare pentru transportul lopeţilor şi măturilor sau al altor unelte utilizate la curăţarea locului de lucru.
    (4) Deplasarea de la zona de lucru către depozit se efectuează pe cel mai scurt traseu admis, fără staţionari intermediare.
    (5) Fiecare autospecială va deţine licenţă de execuţie emisă de Ministerul Transporturilor, Construcţiilor şi Turismului.
    (6) Transportul deşeurilor în vederea depozitării, de la expeditor la destinatar se controlează, pe baza formularului  de expediţie/de transport prevăzut în anexa nr. 2,  din Ordinul nr. 2/211/118/2004.
 
2.4. Depozitarea deşeurilor municipale
    Art. 8. - (1) Deşeurile municipale, după colectare, se depun la depozitul de deşeuri de la  Parţa - Şag, situat la intersecţia DN 5 cu DJ 57, cu respectarea prevederilor legislaţiei specifice în vigoare. După închiderea acestui depozit, operatorul va transporta deşeurile la facilitatea ce se va realiza în acest scop.
    (2) La depozitele amenajate vor fi acceptate numai deşeurile municipale aduse în mijloace de transport autorizate cu respectarea dispoziţiilor legale în vigoare (Ordinul nr. 2/211/118/2004 al Ministerului Transporturilor, Construcţiilor şi Turismului).
    (3) Operatorul depozitului eliberează celui care predă deşeurile o confirmare-tip,   prevăzută în Anexa 3 la Procedura de reglementare şi control al transportului deşeurilor pe teritoriul României aprobată prin Ordinul nr. 2/211/118/2004. 

3. Cantitatea de lucrări
    Art. 9. - (1) Municipiul Timişoara are 318.000 locuitori înregistraţi în medie pe an, inclusiv flotanţii, din care 15,7% la case şi 84,3% în asociaţii de locatari/proprietari.
    (2) Cantitatea de deşeuri municipale care se ia în calculul ofertei este:
    - deşeuri municipale: 0,5 – 0,8 kg/locuitor/zi, echivalentul a 159 tone/zi, 4850 tone/lună, 58200 tone/an, din care: 741 tone/luna de la case individuale şi 4088 tone/lună de la asociaţii de locatari/proprietari;
    - deşeuri asimilabile cu deşeurile menajere, provenite de la agenţii economici:66.900 tone/lună, din care 1004 tone/lună de la agenţi economici cu profil alimentar şi 4572 tone/luna de la agenţi economici nealimentar.
    (3) Greutatea medie specifică a deşeurilor este de 300 kg/mc iar unitatea de măsură utilizată la monitorizarea cantităţilor colectate  şi la facturarea prestaţiilor este mc.
    (4) Natura deşeurilor care sunt colectate:
    -  deşeuri menajere provenite din sectorul casnic;
    - deşeuri asimilabile celor menajere, provenite de la agenţi economici şi instituţiile publice;
   -  deşeuri reciclabile provenite de la toate categoriile de utilizatori.
    (5) Colectarea acestor cantităţi de deşeuri se va face de la toţi utilizatorii care au încheiat contract de prestare a serviciului de salubrizare cu operatorul autorizat, cât şi de la persoanele scutite de la plata acestui serviciu conform legilor în vigoare.   

4. Programul prestaţiei 
Art. 10. - (1) Activităţile prevăzute la art. 4 vor fi executate în conformitate cu Programele de prestaţie ce se vor constitui ca anexă la contractul de delegare a gestiunii serviciilor publice de salubrizare.
   (2) Programul de colectare a deşeurilor municipale va fi stabilit prin contractul de prestare a serviciului de salubrizare, ce se încheie între operator si utilizator. La stabilirea frecvenţei de colectare a deşeurilor municipale se va avea în vedere cantitatea medie de deşeuri produsă zilnic de fiecare locuitor, şi menţinerea igienei la punctele de precolectare conform cu dispoziţiile legale în vigoare.
   (3) La completarea formularului de ofertă se va avea în vedere o frecvenţă de colectare a deşeurilor municipale după cum urmează:
        a) - zilnic, din zonele centrale şi de la agenţii economici de alimentaţie publică, unităţile sanitare, pieţe, cantine, restaurante, hoteluri, grădiniţe şi creşe;
        b) – în anotimpul cald: 1 aprilie – 1 octombrie, de două ori pe săptămână, de la producătorii casnici – asociaţiile de proprietari/locatari, de la agenţii economici, alţii decât cei de alimentaţie publică şi de la  instituţiile publice.
        c)  - în anotimpul rece: 1 octombrie – 1 aprilie, zilnic din zonele centrale şi de la agenţii economici de alimentaţie publică, unităţile sanitare, pieţe, cantine, restaurante, hoteluri, grădiniţe şi creşe - la cel mult 3 zile, de la producătorii casnici   
        d) - frecvenţele de  colectare prevăzute în Programele de prestaţii propuse de operator,  vor fi în concordanţă şi în sectoarele în care se  implementează sistemul de colectare duală a deşeurilor, respectiv colectarea separată a deşeurilor reciclabile şi colectarea separată a deşeurilor biodegradabile.
   (4) La fiecare schimbare a programului de colectare, operatorul va prezenta utilizatorului modificarea programului de efectuare a prestaţiei pentru lunile următoare, cu specificarea zilelor de colectare din săptămână, dacă este cazul.
   (5) Prestaţia se va efectua de preferinţă pe timp de zi, iar in funcţie de necesităţi, după-amiaza şi pe timp de noapte, cu acordul utilizatorului.
   (6) Programul de prestaţie pentru colectarea, transportul şi eliminarea deşeurilor municipale propus de către operator, va conţine împărţirea zonei de autorizare – municipiul Timişoara, pe 12 sectoare de operare, respectiv, 6 sectoare în partea de nord şi 6 sectoare în partea de sud a municipiului faţă de Canalul Bega, numerotate de la 1 la12 şi delimitate între ele pe harta municipiului Timişoara, cu precizarea  numelui, adresei şi a numărului de persoane ale fiecărui utilizator, a zilelor săptămânii în care se efectuează prestaţia, traseul fiecărui utilaj (conform celor propuse de operator) în fiecare zi, numărul total de utilaje pe tipuri, grupe şi capacităţi în activitate zilnică precum şi a celor de rezervă.
  (7) La întocmirea programului de prestaţii se va avea în vedere o rezervă de capacitate a autospecialelor de 15%  în vederea eliminării consecinţelor oricăror situaţii neprevăzute apărute pe timpul derulării contractului de concesiune.

 5. Condiţii de calitate
    Art. 11. - Prestaţia va fi efectuată cu respectarea următoarelor condiţii de calitate:
a)	precolectarea deşeurilor municipale se va face numai în recipiente standardizate şi în număr suficient pentru depozitarea temporară a deşeurilor între două ridicări cu asigurarea unei rezerve de capacitate de minim 15%. Operatorul va verifica permanent starea tehnică a recipientelor de precolectare deţinute de  utilizatori şi va lua măsuri de înlocuire a celor care prezintă defecţiuni sau neetanşeităţi funcţie de modul de deţinere a acestora de către utilizatori. În cazul  recipientelor deţinute de utilizatori pe bază de contract de comodat sau de închiriere, operatorul va lua măsuri de înlocuire a acestora în cel mult 3 zile de la constatare, iar în cazul recipientelor deţinute de utilizatori prin cumpărare de la operator sau din altă sursă, operatorul va notifica utilizatorul (agent economic sau instituţie publică), pentru înlocuirea acestora în cel mult 3 zile de la comunicare.  
    b) operatorul va încheia cu toţi utilizatorii, contract de prestări a serviciului, conform contractelor-cadru pentru utilizatorii casnici şi pentru agenţii economici şi instituţii publice prevăzute în anexa nr. 2 şi în anexa nr. 3 la Regulamentul – cadru de organizare şi funcţionare a serviciilor de salubrizare, aprobat prin HG.nr.433/2004. 
         Pentru încheierea contractelor de prestări servicii operatorul va solicita utilizatorilor următoarele acte :
•	pentru utilizatorii casnici - persoane fizice :
-	cerere; 
-	 buletin de identitate sau carte de identitate în copie ;
-	extras de carte funciară nu mai vechi de 30 de zile faţă de data când     
      se solicită încheierea contractului;
-	declaraţie pe proprie răspundere  privind numărul de persoane ce locuiesc în imobil;
•	pentru utilizatorii casnici asociaţii de proprietari/locatari :
- cerere semnată şi ştampilată de reprezentantul asociaţiei ;
 - buletin de identitate sau carte de identitate în copie a reprezentantului asociaţiei;  
 - tabel cu cheltuielile de întreţinere pe ultimele 4 luni de zile sau fotocopie cu pagina din cartea de imobil în care este precizat numărul de locatari.
•	pentru utilizatorii agenţi economici şi instituţii publice :
-	cerere
-	împuternicire ştampilată şi semnată din partea conducerii agentului  economic sau instituţiei publice ;
-	declaraţie notarială a proprietarului spaţiului sau imobilului de preluare şi plată a eventualelor debite pe care chiriaşul le are faţă de operator pentru serviciile contractate şi prestate;
-	certificat de înregistrare fiscală în copie ;
-	certificat constatator emis de ORC ;
-	dovada deţinerii spaţiului - extras de carte funciară nu mai vechi de 30 de zile faţă   de   data   când   se   solicită   încheierea contractului sau contract de închiriere în copie.
În cazul persoanelor fizice autorizate, a asociaţiilor familiale şi a altor asociaţii şi organizaţii actele de mai sus se vor solicita prin asimilare.
    c) dotarea locurilor de depozitare cu recipiente standardizate pentru colectarea  deşeurilor în sistemul colectării duale, în condiţiile prevăzute la Articolul 6 aliniat (2) pentru colectarea separată a deşeurilor reciclabile şi colectarea separată a deşeurilor biodegradabile;
    d) personalul care deserveşte autogunoierele să nu lase resturi de deşeuri la punctele de precolectare/locul de amplasare a recipientelor;
    e) operatorul să comunice utilizatorului, graficul de colectare stabilit;
    f) să fie respectat graficul stabilit de colectare a deşeurilor municipale;
    g) dezinfectarea periodică a recipientelor de precolectare conform prevederilor legale;
    h) transportul deşeurilor municipale să se facă cu autospeciale, ce au o stare tehnică şi de întreţinere bună, personalizate cu numele operatorului;
    i) deşeurile municipale să fie depozitate numai în locaţiile autorizate;
    j) autospecialele să fie dezinfectate de operator, conform normelor sanitare în vigoare.
   
 6. Dotări cu personal - utilaje
    Art. 12. – Operatorul îşi va dimensiona structura de personal, parcul de autospeciale, al utilajelor şi echipamentelor pentru colectarea şi transportul deşeurilor municipale, în funcţie de cantitatea de lucrări estimate la art. 9, având în vedere respectarea cu stricteţe a graficului de colectare stabilit cu utilizatorul şi de soluţiile tehnice propuse.
  
 7. Tehnologii
    Art. 13. - Operatorul va prezenta în documentaţia de ofertă, concepţia proprie privind modalitatea de organizare şi funcţionare a serviciului de colectare şi transport al deşeurilor municipale de la utilizatorii casnici – persoane fizice  şi asociaţii de proprietari, agenţi economici şi instituţii publice, cu referire la utilajele din dotare folosite, inclusiv a utilajelor de rezervă şi la modul de asigurare a coeficientului de utilizare a acestora.
      Graficul privind prestarea Serviciului de salubrizare menajeră - Precolectarea, colectarea, transportul şi depozitarea deşeurilor solide, cu excepţia celor toxice, periculoase sau cu regim special de la utilizatorii casnici – persoane fizice  şi asociaţii de proprietari/locatari, agenţi economici şi instituţii publice va fi înaintat de operator spre aprobare Direcţiei de Sănătate Publică Timiş după care va fi transmis serviciilor de specialitate din cadrul Primăriei municipiului Timişoara

8. Verificări, recepţii, garanţii
    Art. 14. - (1) Concedentul va verifica prin sondaj modul de efectuare a prestaţiei de către operator, întocmind note de constatare privind calitatea prestaţiei, deficienţele constatate, sesizările şi reclamaţiile utilizatorilor şi va lua măsuri de soluţionare operativă a acestora.
    (2) La sfârşitul fiecărei luni operatorul întocmeşte o situaţie privind cantităţile de deşeuri municipale colectate, transportate şi neutralizate, ce va fi înaintată serviciilor de specialitate din cadrul Primăriei municipiului Timişoara.
    (3) Operatorul răspunde şi garantează material şi financiar de buna desfăşurare a prestaţiei, calitatea şi cantitatea stabilite.
    (4) Operatorul va completa şi va semna formularul de ofertă - FORMULAR A cu tarifele pentru prestarea Serviciul de salubrizare menajeră - Precolectarea, colectarea, transportul şi depozitarea deşeurilor menajere, cu excepţia celor toxice, periculoase sau cu regim special, de la utilizatorii casnici – persoane fizice  şi asociaţii de proprietari, agenţi economici şi instituţii publice prevăzut în anexă la prezentul caiet de sarcini.
     (5) Lunar, reprezentanţii serviciilor de specialitate din cadrul Primăriei municipiului Timişoara, vor analiza, împreună cu reprezentantul  operatorului care răspunde de prestarea serviciului, sesizările, reclamaţiile şi solicitările utilizatorilor în vederea soluţionării legale şi operative a acestora. 

 SECŢIUNEA a 2-a
    
Serviciul de salubrizare stradală - Măturatul, întreţinutul, spălatul şi stropitul  căilor publice 

    2.1. Descrierea activităţii
    Art. 15. (1) Serviciul de salubrizare stradală - măturatul, spălatul şi stropitul  căilor publice se desfăşoară în scopul aducerii domeniului public în stare salubră.
    (2) Aceasta activitate presupune următorul ciclu de operaţii:
     a) maturatul manual sau mecanic al carosabilului, trotuarelor, pieţelor publice, a locurilor publice de parcare, a suprafeţelor anexe  ale spaţiilor de circulaţie, inclusiv a  staţiilor mijloacelor de transport în comun;
     b)întreţinutul carosabilului, trotuarelor, pieţelor publice, a locurilor publice de parcare, a   suprafeţelor anexe  ale spaţiilor de circulaţie, inclusiv a  staţiilor mijloacelor de transport în comun; 
     c) răzuitul rigolelor carosabilului;
     d) spălatul mecanic al carosabilului;
     e) spălatul manual al trotuarelor;
     e) stropitul carosabilului;
     f) colectarea şi transportul deşeurilor stradale;
     g) cântărirea deşeurilor stradale;
     h) descărcarea deşeurilor stradale în depozitele autorizate;
     i)dezinfectarea autospecialelor folosite la transportul deşeurilor stradale de către operator.
    (3) Natura deşeurilor stradale ce trebuie colectate: deşeurile rezultate din maturarea manuală şi mecanică, răzuitul la rigolă, golirea coşurilor pentru hârtii, depuneri de deşeuri în locuri nepermise (rampe clandestine de deşeuri), diferite obiecte aruncate pe stradă.
    (4) Colectarea deşeurilor stradale se va efectua de pe suprafeţele domeniului public specificate în anexa nr.1 la prezentul caiet de sarcini.
    (5) Menţinerea în stare salubră a străzilor prevăzute în anexa nr.1 la prezentul caiet de sarcini  se realizează prin efectuarea tuturor activităţilor specificate la art. 15 alin. (2).
  
 2.2. Condiţii tehnice
     
 2.2.1. Măturatul manual
    Art. 16. - (1) Măturatul manual se efectuează pe suprafaţa străzilor şi trotuarelor, inclusiv pe peroanele şi în staţiile fără refugii a  mijloacelor de transport în comun, în pieţele şi locurile de parcare publice;
    (2) Această activitate se desfăşoară pe toată perioada anului, cu excepţia perioadei de iarnă când condiţiile meteorologice sunt nefavorabile desfăşurării acestei activităţi.
    (3) Maturatul manual se efectuează atât ziua, cât şi noaptea, dar nu atunci când plouă. Pe timp de ploaie se vor efectua lucrările prevăzute la art. 18 alin. 3.
    (4) Activitatea se desfăşoară în zona de autorizare - municipiul Timişoara, pe străzile şi cu frecvenţele de lucru stabilite de operator şi aprobate de concedent.
    (5) Prestaţia constă în efectuarea următoarelor operaţiuni:
        a) măturatul propriu-zis al carosabilului şi al trotuarelor cu mături de nuiele în perioada 1 octombrie – 15 martie şi cu mături de plastic în perioada 16 martie – 30 septembrie; urma măturii trebuie  să fie uniformă şi să nu ridice praf. Măturatul manual se efectuează pe o suprafaţă de 2,2 m lăţime măsurată de la bordura carosabilului spre axul median al străzii, iar în cazul trotuarelor, pe întreaga suprafaţă a acestora..
În urma  acestei activităţi carosabilul, rigola carosabilului şi suprafaţa trotuarelor trebuie să rămână curate - fără praf, nisip sau alte deşeuri. Unitatea de măsură este 1000mp.
       b) precolectarea deşeurilor stradale: hârtii, pungi, cutii, sticle din plastic, resturi vegetale, etc. în saci de plastic de culoare neagră sau în europubele de 240 litri; recipientele vor fi inscripţionate cu denumirea operatorului.
      c) golirea coşurilor pentru hârtii în saci de plastic sau europubele;
      d) spălarea coşurilor pentru hârtii amplasate pe domeniul public;
      e) încărcarea, transportul şi depozitarea temporară în vederea sortării deşeurilor recuperabile din deşeurile stradale ;
      f)  depozitarea finală a deşeurilor la depozitul de deşeuri .   

 2.2.2. Măturatul mecanizat
    Art. 17. - (1) Măturatul mecanizat se realizează cu automăturători colectoare, echipate cu perii cilindrice şi/sau circulare care acţionează pe suprafaţa carosabilului străzilor, trotuare, alei, scuaruri, locuri de parcare şi alte locuri publice.
    (2) Măturatul mecanizat se execută pe o lăţime de 2,2 m de la bordură spre axul drumului median al străzii iar în cazul  trotuarelor  pe întreaga suprafaţă a acestora.  Unitatea de măsură este 1000 mp.
 Activitatea se desfăşoară în zona de autorizare, pe străzile şi cu frecvenţele de lucru propuse de ofertant aprobate de concendent.
    (3) Activitatea se desfăşoară ziua sau noaptea.
 Durata sezonului de lucru este de la topirea zăpezii şi până la căderea primei ninsori.
   (4) Prestaţia constă în efectuarea următoarelor operaţiuni:
         a) măturatul mecanic efectiv al suprafeţelor de salubrizat;
         b) descărcarea  şi depozitarea deşeurilor colectate la  depozitul de deşeuri.    

    2.2.3. Întreţinerea curăţeniei
    Art. 18. - (1) Activitatea de întreţinere a curăţeniei constă în colectarea prin procedee manuale a depunerilor grosiere normale sau accidentale de pe suprafeţele salubrizate – carosabil, trotuare, pieţe şi parcări publice zone pietonale.
    (2) Întreţinerea se execută de regula în zonele care în prealabil au fost salubrizate. Lucrarea se efectuează pe toată durata anului, conform programului întocmit de operator şi aprobat de serviciile de specialitate din cadrul primăriei municipiului Timişoara, excepţie făcând zilele când drumurile publice sunt acoperite cu zăpadă. Unitatea de măsură este 1000 mp.
    (3) Prestaţia constă în efectuarea următoarelor operaţiuni:
          a) colectarea deşeurilor grosiere în europubele;
          b) golirea coşurilor de gunoi în saci de plastic sau europubele;
          c) încărcarea deşeurilor din sacii de plastic sau europubele în autospeciale, transportul şi sortarea manuală a deşeurilor reciclabile şi depozitarea finală a deşeurilor ce nu pot fi reciclate la depozitul de deşeuri. Pe străzile din Zona Centrală activitatea se va desfăşura  în zilele lucrătoare şi în schimbul II, iar în zilele nelucrătoare în  schimbul I. 
      Pentru asigurarea şi păstrarea curăţeniei diurne, operatorul va achiziţiona din fonduri proprii coşuri stradale cu capacitatea de 50-55litri, pe care le va amplasa pe trotuare sau monta pe stâlpii de iluminat stradal, ţinând cont de circulaţia pietonală existentă în fiecare zonă din cartierele municipiului.
      Operatorul va prezenta propunerea sa privind programul de amplasare a coşurilor stradale, modelul de coş stradal pe care intenţionează să-l utilizeze în prestarea serviciului cu referire la străzile, pieţele publice, staţiile mijloacelor de transport în comun etc. Termenul final de amplasare  a coşurilor stradale pentru hârtii este 60 de zile de la încheierea contractului.    
     
  2.2.4. Răzuitul rigolelor
    Art. 19. - (1) Activitatea de răzuit rigole se execută pe toată durata anului, ori de cate ori este nevoie, exceptând sezonul rece când carosabilul este acoperit cu zăpadă sau gheaţă.
    (2) Răzuitul rigolelor este o lucrare de necesitate, determinată de cauze obiective, accidentale (ploi torenţiale ce favorizează transportul de aluviuni), avarii la reţelele subterane, lucrări de construcţii  etc.
    (3) Răzuitul rigolelor constă în îndepărtarea noroiului, nisipului, prafului sau a deşeurilor vegetale de pe o porţiune de 0,70 m măsurată de la bordura carosabilului spre axul median al străzii, pe străzile din zona de autorizare. Activitatea se execută la solicitarea beneficiarului . Unitatea de măsură este 1000mp.
    (4) Prestaţia constă în efectuarea următoarelor operaţiuni:
         a) curăţatul rigolelor cu razul sau lopata;
         b) strângerea în grămezi a noroiului, nisipului, pământului sau prafului rezultat din răzuire;
         c) încărcatul grămezilor în autogunoiere şi transportul zilnic al deşeurilor la depozitul de deşeuri.    

  2.2.5. Spălatul străzilor şi trotuarelor
    Art. 20. - (1) Activitatea constă în spălatul manual al suprafeţelor trotuarelor, platourilor şi pieţelor publice, cu furtunul racordat la o cisternă sau la hidranţi şi se efectuează numai în schimbul III, în zilele în care temperatura minima nu este inferioara valorii de 5C, pe străzile din zona de autorizare.
    (2) Spălatul se execută cu jet puternic, după efectuarea măturatului. Pentru a se obţine o calitate cât mai bună a acestei prestaţii se pot folosi soluţii speciale (detergenţi) şi utilaje dotate cu perii. Unitatea de măsură este 1000 mp.
    (3) Spălatul mecanic se realizează cu autocisterne dotate cu dispozitive speciale de dispersare a apei prin jeturi care cuprind un front de lucru de  2 m de la bordură spre axul drumului median. Unitatea de măsură este 1000 mp.
    (4) Activităţile de spălat manual şi mecanic nu se execută pe timp de ploaie. 
    (5) Activitatea se desfăşoară în zona de autorizare, pe străzile şi cu frecvenţele de lucru propuse de operator şi aprobate de concedent.

2.2.6. Stropitul carosabilului
    Art. 21. - (1) Stropitul carosabilului se execută în perioada de la  15 iunie până la 15 septembrie, a fiecărui an, perioada ce poate fi modificată in funcţie de condiţiile meteorologice reale, şi se practică pe suprafeţele în prealabil salubrizate. Stropitul se execută printr-o singură trecere, pe o suprafaţă 5m, măsurată de la bordura carosabilului spre axul median al străzii, pe străzile din zona de autorizare.
    (2) Stropitul constă în dispersarea apei pe suprafaţa carosabilului, pentru evitarea formarii prafului şi crearea unui climat favorabil îmbunătăţirii gradului de confort şi igienă citadin. Unitatea de măsură este 1000 mp.
    (3) Lucrarea se efectuează numai cu utilaje specializate. În timpul operaţiei se va evita stânjenirea circulaţiei pietonale sau stropirea clădirilor, vitrinelor ori a altor dotări. Activitatea nu se execută pe timp de ploaie. 
    (4) Activitatea se desfăşoară în zona de autorizare, pe străzile şi cu frecvenţele de lucru propuse de operator şi aprobate de concedent.
    (5) Prestaţia constă în efectuarea următoarelor operaţiuni: 
     a) încărcarea cisternei cu apă şi deplasarea în sectorul de lucru;
     b) stropitul efectiv al carosabilului.

2.2.7 Colectare, transport, sortare, depozitare reziduuri stradale
Art. 22. - (1) Lucrarea constă în colectarea (încărcarea manuală) a reziduurilor rezultate în urma executării lucrărilor manuale de salubrizare stradală (măturat manual, întreţinut manual, răzuit manual la rigolă) în autocompactoare.
(2) Lucrarea se execută pe toată perioada anului pe care se execută lucrări de salubrizare stradală.
(3) Străzile pe care se execută sunt cuprinse în anexa1 la prezentul caiet de  sarcini.
(4) Cantităţile vor fi estimate de operator şi luate în calcul la completarea formularului de ofertă. Unitatea de măsură este tona.
            (5) Transportul deşeurilor în vederea depozitării, de la expeditor la destinatar se controlează, pe baza formularului  de expediţie/de transport prevăzut în anexa nr. 2,  din Ordinul nr. 2/211/118/2004.

2.3 Cantităţi de lucru
 Art. 23. – (1) Se va salubriza un număr de 598 străzi, conform anexei nr.1, cu o lungime totală de 303 km şi o suprafaţă de salubrizat de 1.333.200 mp.
     (2) Suprafeţele de salubrizat, cantitatea de deşeuri stradale rezultate de pe acestea şi din coşurile de gunoi stradale vor fi calculate de operator le prezentarea ofertei conform programului propus de acesta. 
      (3) Alte detalii cu privire la fiecare stradă se vor prezenta operatorului la începerea lucrărilor  (lungime şi suprafeţe trotuare şi platouri).

2.4 Programul prestaţiei
Art. 24. - Programul prestaţiei va fi propus de către operator, care va avea în vedere ca suprafeţele domeniului public cuprinse în program, să fie zilnic în stare de curăţenie prin executarea tuturor lucrărilor conform secţiunii 2 şi  va fi supus spre aprobare serviciilor de specialitate din cadrul primăriei municipiului Timişoara.
2.5 Condiţii de calitate 
Art. 25. - Domeniul public ( carosabil – trotuare ) pentru care se contractează acest serviciu se consideră salubrizat când arată zilnic salubru prin efectuarea lucrărilor necesare, enumerate mai jos, cu o frecvenţă adecvată în acest scop ( prevăzută în programul de  prestaţie întocmit de operator), în funcţie de sezon şi de gradul de aglomeraţie urbană:
    - măturat manual;
    - întreţinerea curăţeniei pe străzi şi trotuare;
    - măturat mecanizat;
    - curăţat rigole prin răzuire manuală;
    - stropit carosabil şi  zone pietonale;
    - spălat mecanic carosabil şi trotuare prin jet de apă de la autocisternă;
    - spălat manual  trotuare cu furtunul montat la autocisternă ;
    - colectarea, încărcarea şi transportul deşeurilor rezultate după salubrizarea stradală şi din golirea  coşurilor stradale de hârtii.

2.6 Dotări cu personal – utilaje 
Art. 26. – Operatorul îşi va dimensiona personalul, parcul de autospeciale, al utilajelor şi al echipamentelor pentru prestare serviciului, în funcţie de volumul de lucrări estimate în secţiunea 2 şi în prezenta secţiune, având în vedere ca suprafeţele domeniului public cuprinse în programul de prestaţii să fie zilnic în stare de curăţenie prin executarea tuturor lucrărilor necesare, în scopul obţinerii şi menţinerii calităţii cerute conform prevederilor prezentului capitol.

2.7 Tehnologii
Art. 27. – Operatorul va prezenta în documentaţia de ofertă concepţia proprie în detaliu privind modalitatea de organizare şi funcţionare a prestaţiei de salubrizare a domeniului public şi de transport  şi sortare a deşeurilor stradale, cu referire la utilajele din dotare folosite, la modul de asigurare a coeficientului de utilizare a acestora, facilităţile oferite etc. 

2.8.  Verificări, recepţii, garanţii
Art. 28–(1) Concedentul va verifica permanent modul de efectuare a prestaţiei de către operator, întocmind zilnic procese verbale de recepţie conform anexei nr. 2 la prezentul caiet de sarcini privind calitatea prestaţiei şi cantităţile de deşeuri municipale transportate efectiv, în baza bonului de cântărire eliberat la depozitul de deşeuri. Unitatea de măsură este tona.
    (2) În procesele  verbale de recepţie zilnică, concedentul, va consemna şi modul de rezolvare de către operator a sesizărilor consemnate în procesele verbale anterioare şi eventual, penalităţile aplicate operatorului pentru deficienţele constatate.
    (3) Decadal, operatorul va întocmi, pe baza proceselor verbale de recepţie zilnică, situaţia de lucrări cantitativă şi valoric, şi o va prezenta beneficiarului în vederea efectuării plăţii.
    (4) Operatorul răspunde de buna desfăşurare a prestaţiei şi răspunde pecuniar de  calitatea şi cantităţile stabilite prin programele de prestaţie.
    (5) Operatorul va completa şi va semna formularul de ofertă – FORMULAR B, cu tarifele pentru serviciul de salubrizare stradală – măturatul, întreţinutul, spălatul şi stropitul căilor publice, prevăzut în anexă la caietul de sarcini.
    (6)Lunar, operatorul împreună cu reprezentanţii serviciilor de specialitate din cadrul Primăriei municipiului Timişoara, va analiza, sesizările, reclamaţiile şi solicitările utilizatorilor în vederea soluţionării legale şi operative a acestora. 

Art. 29 Concedentul poate modifica în funcţie de condiţiile noi apărute şi de sursele financiare alocate prin bugetul local sau atrase din alte surse programul de prestaţii cu anunţarea prealabilă a concesionarului în termen de 30 de zile.
 SECTIUNEA a 3-a
 
Serviciul de colectarea duală a deşeurilor de la utilizatorii casnici – persoane fizice şi asociaţii de proprietari, agenţi economici, instituţii publice şi alte persoane juridice, transportul, sortarea şi valorificarea acestora.
  
3.1. Descrierea activităţilor
  
 Art.30.-(1)Această activitate presupune colectarea separată a deşeurilor biodegradabile şi colectarea separată a deşeurilor reciclabile (hârtie şi carton, tipărituri, plastic, PET- uri, etc.), deci un sistem de colectare a deşeurilor pe două pubele. 
 Art.31. - Colectarea duală a deşeurilor constă în desfăşurarea următoarelor operaţii;
                 a) precolectarea deşeurilor;
                 b) colectarea deşeurilor ;
                 c) transportul deşeurilor la punctele de sortare;
                 d) sortarea şi valorificarea deşeurilor;
                 e) depozitarea deşeurilor nevalorificabile la depozitul de deşeuri.
Art.32. - În vederea îndeplinirii obiectivelor prevăzute de HG. 621/2005, privind gestiunea ambalajelor şi deşeurilor de ambalaje, operatorul va implementa, etapizat în sectoarele zonei de autorizare, la nivelul tuturor utilizatorilor, sistemul de colectare duală a deşeurilor.

3.2. Condiţii tehnice

3.2.1 Precolectarea deşeurilor în sistemul de colectare duală
Art. 33 -(1) În sistemul de colectare duală, deşeurile se colectează de către producătorii acestora, utilizând al doilea recipient standardizat şi inscripţionat, conform Ordinului nr.1281/2005 a MMGP şi a Ordinului nr.1121/2006 a MAI cu denumirea deşeurilor reciclabile care se vor colecta de operatorul de salubrizare.
       (2) În acest recipient utilizatorii vor depune numai deşeuri reciclabile de tipul: hârtie şi carton, tipărituri, plastic - PET- uri, etc.), conform instrucţiunilor elaborate de operator şi aprobate de compartimentul de specialitate din cadrul Primăriei Municipiului Timişoara.

3.2.2 Colectarea deşeurilor 
Art. 34. - (1) Deşeurile reciclabile, se colectează de la toţi utilizatorii serviciului, numai în recipiente standardizate de tip pubelă de capacităţile 120l, 240l sau în containere de 1,1 mc sau în saci de plastic, după caz, care vor fi asigurate de operator prin dotare, pe bază de contract de comodat pentru persoane fizice şi asociaţiile de proprietari/locatari şi prin închiriere sau vânzare la agenţii economici  şi instituţiile publice.  
      (2) Colectarea deşeurilor reciclabile se face în autocompactoare, iar acestea vor fi încărcate astfel încât deşeurile să nu fie vizibile şi să nu existe posibilitatea împrăştierii lor pe căile publice pe timpul colectării şi a transportului la locaţiile de sortare. 

3.3 Transportul deşeurilor reciclabile 
Art.35.- (1) Deşeurile reciclabile  se transportă cu autocompactoare, folosindu-se la maximum capacitatea de încărcare.
      (2) Autocompactoarele  vor avea o stare tehnică şi de întreţinere corespunzătoare circulaţiei pe drumurile publice, fără scurgeri de carburanţi, lubrifianţi sau lichide speciale, vor fi compatibile cu tipul recipientelor de precolectare, benele de încărcare vor fi etanşe şi vor fi personalizate cu o inscripţie vizibilă pe cel puţin două laturi ale sale şi nu mai mică de 1 mp.
     (3) Autogunoierele vor fi dotate cu dispozitive de agăţare pentru transportul lopeţilor şi măturilor sau al altor unelte utilizate la curăţarea locului de lucru.
     (4) Deplasarea de la zona de lucru către staţia de sortare se efectuează pe cel mai scurt traseu admis, fără staţionari intermediare.
     (5) Fiecare autocompactor va deţine licenţă de execuţie emisă de Ministerul Transporturilor, Construcţiilor şi Turismului.
     (6) Transportul deşeurilor în vederea depozitării, de la expeditor la destinatar se controlează, pe baza formularului  de expediţie/de transport prevăzut în anexa nr. 2,  din Ordinul nr. 2/211/118/2004

3.4. Sortarea si valorificarea deşeurilor reciclabile 
Art. 36. (1) Deşeurile reciclabile colectate din zona de autorizare se transportă în vederea sortării la staţia de sortare amenajată şi organizată de operator  în acest scop. Sortarea deşeurilor reciclabile se poate face manual sau mecanic. După sortare, deşeurile se valorifică piaţa materialelor reciclabile .
      (2) Operatorul  are sarcina de a  amenaja şi organiza o staţie de sortare a materialelor reciclabile cu toate utilităţile necesare, personalul pentru prestarea acestei activităţi şi de a obţine avizele si autorizaţiile conform legislaţiei în vigoare.

3.5 Programul prestaţiei
Art. 37. -  (1) Activităţile prevăzute la art. 30  vor fi executate în conformitate cu Programele de prestaţie ce se vor constitui ca anexă la contractul de delegare a gestiunii serviciilor publice de salubrizare.
      (2) Programul de colectare a deşeurilor reciclabile în sistemul colectării duale va fi stabilit prin contractul de prestare a serviciului de salubrizare, ce se încheie între operator si utilizator. La stabilirea frecvenţei de colectare a deşeurilor reciclabile se va avea în vedere cantitatea medie de deşeuri produsă zilnic de fiecare locuitor.
         (3) Pe măsura implementării sistemului de colectare duală, operatorul va revizui şi modifica Programele de prestaţie, respectiv, va stabili frecvenţele de colectare a deşeurilor biodegradabile şi a deşeurilor reciclabile în toate sectoarele din zona de autorizare.
        (4) Ori de câte ori este necesar, anexat la factură, operatorul va prezenta utilizatorului modificarea programului de efectuare a prestaţiei pentru luna următoare, cu specificarea zilelor de colectare din săptămână, dacă este cazul.
        (5) Prestaţia se va efectua de preferinţă pe timp de zi, iar in funcţie de necesităţi, după-amiaza şi pe timp de noapte, cu acordul utilizatorului.
        (6) Programul de prestaţie in sistemul de colectare duală a deşeurilor va conţine împărţirea zonei de autorizare – municipiul Timişoara, pe 12 sectoare de operare respectiv, 6 sectoare în partea de nord şi 6 sectoare în partea de sud a municipiului faţă de Canalul Bega, numerotate de la 1 la12 şi delimitate între ele pe harta municipiului Timişoara. Operatorul, va prezenta un program detaliat privind implementarea colectării duale, etapizat, cu un termen de 3 luni pentru fiecare sector în parte, dar nu mai mult de 36 de luni pentru întreg municipiul Timişoara, începând cu data încheierii contractului.  

3.6. Condiţii de calitate
 Art. 38. - Prestaţia va fi efectuată cu respectarea următoarelor condiţii de calitate:
       a) precolectarea deşeurilor  in sistemul de colectare duala  se va face numai în recipiente standardizate şi în număr suficient pentru depozitarea temporară a deşeurilor între două ridicări;
       b) dotarea utilizatorilor cu recipiente pentru colectarea duală a deşeurilor municipale;
       c) personalul care deserveşte autogunoierele să nu lase resturi de deşeuri la punctele de precolectare/locul de amplasare a recipientelor;
       d) operatorul să comunice graficul de colectare utilizatorului ori de câte ori este necesar;
       e) să fie respectat graficul stabilit de ridicare a deşeurilor municipale;
       f) transportul deşeurilor biodegradabile şi reciclabile să se facă cu autocompactoare speciale, ce au o stare tehnică şi de întreţinere bună, personalizate cu numele operatorului;
       g) dezinfectarea periodică a recipientelor de precolectare.
        
 3.7. Dotări cu personal - utilaje
    Art.39.-Operatorul îşi va dimensiona structura de personal, parcul de autospeciale, al utilajelor şi echipamentelor pentru colectarea, transportul si sortarea deşeurilor reciclabile, în funcţie de cantitatea de deşeuri estimată din zona de autorizare, având în vedere respectarea cu stricteţe a graficului de colectare stabilit cu utilizatorul.
  
3.8. Tehnologii
    Art. 40. - Operatorul va prezenta în documentaţia de ofertă concepţia proprie privind modalitatea de organizare şi funcţionare  şi implementare a prestaţiei de colectare, transport  si  sortare al deşeurilor in sistemul colectării duale, cu referire la utilajele din dotare folosite, inclusiv a utilajelor de rezervă, la modul de asigurare a facilităţilor acordate populaţiei la colectarea duală, grafic de timp privind colectarea duală.   

3.9. Verificări, recepţii, garanţii
    Art. 41. - (1) Concedentul va verifica permanent modul de efectuare a prestaţiei de către operator.
    (2) Operatorul va întocmi rapoarte lunare privind cantitatea şi calitatea prestaţiei pe care o va transmite serviciilor de specialitate din cadrul primăriei municipiului Timişoara, până cel târziu în data de 5 a lunii următoare.
   (3) Operatorul răspunde de buna desfăşurare a prestaţiei şi garantează pecuniar de  calitatea şi cantitatea serviciului prestat
   (4) Lunar, operatorul împreună cu reprezentanţii serviciilor de specialitate din cadrul Primăriei municipiului Timişoara, va analiza, sesizările, reclamaţiile şi solicitările utilizatorilor în vederea soluţionării legale şi operative a acestora. 

SECŢIUNEA a 4 - a

Serviciul de colectare, transport şi depozitare a deşeurilor voluminoase şi nepericuloase – bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, cu excepţia materialelor electronice şi electrocasnice

4.1. Descrierea activităţilorArt.42 - Această activitate constă în precolectarea, colectarea, transportul şi depozitarea deşeurilor voluminoase şi nepericuloase – bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, cu excepţia materialelor electronice şi electrocasnice provenite de la populaţie, agenţi economici şi instituţii publice.
Art. 43 - Activitatea presupune următorul ciclu de operaţii:
          a) Precolectarea deşeurilor;
          b) Colectarea deşeurilor;
          c) Transportul deşeurilor;
          d) Sortarea deşeurilor;
e) Neutralizarea definitivă

4.2. Condiţii tehnice

4.2.1 Precolectarea deşeurilor
Art. 44 - Precolectarea deşeurilor voluminoase şi nepericuloase – bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, cu excepţia materialelor electronice şi electrocasnice, se face de producătorii acestora, în recipientele puse la dispoziţie de operatorul de salubrizare, în urma solicitărilor scrise sau telefonice ale utilizatorilor.

Art. 45. - Operatorul de salubrizare va înregistra solicitările primite, atât cele scrise cât şi cele telefonice într-un registru special, se va deplasa la adresele solicitanţilor şi va stabili funcţie de cantităţile de deşeuri produse de solicitant, tipul de recipient necesar pentru precolectarea deşeurilor, şi va face programarea în ordinea primirii solicitărilor, pentru trimiterea recipientului la adresa solicitantului şi pentru colectarea propriu-zisă a deşeurilor. Serviciul se va efectua în maxim 3 zile de la solicitarea făcută de orice persoană fizică sau juridică, producător de deşeuri.

4.2.2 Colectarea deşeurilor
Art. 46 - (1) Colectarea acestor tipuri de deşeuri se vor colecta numai în recipiente standardizate, tip containere de 4 – 22 mc, funcţie de cantitatea de deşeuri existentă la producătorul de deşeuri. Unitatea de măsură a cantităţilor colectate şi transportate în cazul deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă este, mc. 
           (2) Deşeurile voluminoase  se vor colecta direct in autospeciale de transport destinate acestui serviciu. 
           (3) Operatorul depozitului eliberează celui care predă deşeurile o confirmare-tip,   prevăzută în Anexa 3 la Procedura de reglementare şi control al transportului deşeurilor pe teritoriul României aprobată prin Ordinul nr. 2/211/118/2004. 

4.2.3 Transportul deşeurilor 
Art. 47- (1) Deşeurile ce fac obiectul acestei activităţi provenite de la populaţie, agenţi economici şi instituţii publice se transportă cu autovehicule speciale.
        (2) Autospecialele de transport vor avea o stare tehnică şi de întreţinere corespunzătoare circulaţiei pe drumurile publice, fără scurgeri de carburanţi, lubrifianţi sau lichide speciale, vor fi compatibile cu tipul recipientelor de precolectare, benele de încărcare vor fi etanşe şi vor fi personalizate cu o inscripţie vizibilă pe cel puţin două laturi ale sale.
       (3) Autospecialele vor fi dotate cu dispozitive de agăţare pentru transportul lopeţilor şi măturilor sau al altor unelte utilizate la curăţarea locului de lucru.
      (4) Deplasarea de la zona de lucru către depozitul de deşeuri se efectuează pe cel mai scurt traseu admis, fără staţionari intermediare.
      (5) Fiecare autovehicul va deţine licenţă de execuţie emisă de Ministerul Transporturilor, Construcţiilor şi Turismului.
      (6) Transportul deşeurilor în vederea depozitării, de la expeditor la destinatar se controlează, pe baza formularului  de expediţie/de transport prevăzut în anexa nr. 2,  din Ordinul nr. 2/211/118/2004

 4.2.4 Depozitarea deşeurilor
Art. 48 (1) - Deşeurile rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, provenite de la populaţie, agenţi economici şi instituţii publice se depozitează la depozitul de deşeuri. 

4.3. Programul prestaţiei
Art. 49 -  (1) Activităţile prevăzute la art. 42,  vor fi executate în conformitate cu Programele de prestaţie stabilite de operator şi aprobate de concedent.
    (2) Programul de colectare şi transport a deşeurilor voluminoase şi nepericuloase va fi stabilit de operator, funcţie de solicitările înregistrate care ţin loc de comanda din partea producătorilor de deşeuri. Programul se stabileşte zilnic, pentru ziua următoare,în ordinea primirii solicitărilor 
   (3) Semestrial, anexat la factură, operatorul, va comunica tuturor utilizatorilor, serviciul pe care îl prestează, modalităţile în care pot fi beneficiari ai serviciului, tipurile de deşeuri care fac obiectul serviciului, tarifele practicate pentru prestarea serviciului, etc.
   (4) Prestaţia se va efectua de preferinţă pe timp de zi, în schimbul I şi dacă este cazul şi în schimbul II.

4.4. Condiţii de calitate
Art. 50.  Prestaţia va fi efectuată cu respectarea următoarelor condiţii de calitate:
     a) precolectarea deşeurilor  se va face numai în recipiente standardizate de tipul celor prevăzute la art. 46 (1); 
     b) asigurarea utilizatorilor cu recipiente stabilite, funcţie de cantităţile generate;
     c) personalul care deserveşte autovehiculul,  să nu lase resturi de deşeuri pe locul de amplasare a recipientelor;
     d) operatorul să comunice utilizatorului serviciului data în care pune la dispoziţie recipientul şi data când se efectuează colectarea propriu-zisă, cu respectarea termenului prevăzut la art. 44;
     f) dezinfectarea periodică a recipientelor de precolectare;
     g) transportul deşeurilor prevăzute mai sus, să se facă cu autospeciale, în containere închise sau bene acoperite cu prelată, ce au o stare tehnică şi de întreţinere bună, personalizate cu numele operatorului;
     h) autovehiculele să fie dezinfectate de operator conform normelor sanitare în vigoare.
   
4.5. Dotări cu personal - utilaje
Art.51.-Operatorul îşi va dimensiona structura de personal, parcul de autospeciale, al utilajelor şi echipamentelor pentru colectarea, transportul si depozitarea deşeurilor  voluminoase şi nepericuloase, provenite de la populaţie , agenţi economici şi instituţii publice, în funcţie de cantitatea de deşeuri estimată din zona de autorizare, având în vedere ordinea primirii solicitărilor.
4.6. Tehnologii
Art.52. - Operatorul va prezenta în documentaţia de ofertă concepţia proprie privind modalitatea de organizare şi funcţionare a prestaţiei de colectare, transport  şi depozitare a  deşeurilor  voluminoase şi nepericuloase provenite de la populaţie , agenţi economici şi instituţii publice, cu referire la utilajele din dotare folosite, inclusiv a utilajelor de rezervă.
   
4.7. Verificări, recepţii, garanţii
Art. 53. - (1) Concedentul va verifica permanent modul de efectuare a prestaţiei de către operator.
       (2) Operatorul va întocmi, lunar, rapoarte de activitate privind desfăşurarea acestei activităţi şi le va transmite serviciilor de specialitate din cadrul Primăriei municipiului Timişoara.
       (3) Operatorul răspunde pecuniar de buna desfăşurare a prestaţiei.
       (4) Operatorul va completa şi va semna formularul de ofertă – FORMULAR C cu tarifele pentru serviciul de colectare, transport şi depozitare a deşeurilor voluminoase şi nepericuloase - bunuri de uz casnic de folosinţă îndelungată şi a deşeurilor rezultate din activităţi de construcţii şi demolări, reparaţii şi amenajări la clădiri, locuinţe şi spaţii cu altă destinaţie decât aceea de locuinţă, cu excepţia materialelor electronice şi electrocasnice, prevăzut în anexă la prezentul caiet de sarcini.

SECŢIUNEA a 5-a

Înfiinţarea de puncte de colectare pentru preluarea de la populaţie de resturi de materiale rezultate din reparaţii şi amenajări interioare în cantităţi de sub 1 mc 

Art. 54  (1) Operatorul va amenaja şi organiza 4 puncte de colectare pentru acest tip de deşeuri pe care le va dota cu recipiente cu capacitatea de minim 4 mc sau mai mari, inscripţionate cu denumirea deşeurilor ce se colectează şi va asigura numărul de recipiente  funcţie de cantităţile de deşeuri preluate de la populaţie
      (2) Punctele de colectare vor fi dotate cu utilităţile şi personalul necesar desfăşurării acestei activităţi, vor fi avizate şi autorizate conform normelor legale în vigoare şi vor fi puse în funcţiune în termen de 60 de zile de la semnarea contractului. 
 Cheltuielile privind organizarea punctelor de colectare cad în sarcina operatorului.
      (3) Locaţiile acestora vor fi asigurate de operator astfel încât să acopere întreaga vatră a municipiului Timişoara asigurându-se un minim de 2 (două) locaţii în partea de sud a canalului Bega şi 2 (două) locaţii în partea de nord a canalului Bega.
        (4) Operatorul va prezenta documente doveditoare privind deţinerea  acestor locaţii.(extrase de carte funciară, contract de închiriere).
        (5) Preluarea deşeurilor de la populaţie la punctele de colectare, se face pe baza de act de identitate: fiecare cetăţean, beneficiază, o data pe lună, de preluarea gratuită a deşeurilor rezultate din activităţi de reparaţii şi amenajări în clădiri şi locuinţe în cantitatea de până la 1mc/luna.
         (6) Operatorul va întocmi decadal, situaţia de lucrări, cantitativ şi valoric a deşeurilor colectate, transportate şi depozitate pe care o va transmite concedentului în vederea efectuării plăţii.
        (7) Operatorul va stabili şi afişa la punctul de colectare, programul de lucru, funcţie de frecvenţa de predare a deşeurilor de către populaţie asigurând accesul acestora  în zilele lucrătoare din săptămână, inclusiv în ziua nelucrătoare de sâmbătă.
       (8)  Operatorul va prezenta în documentaţia de ofertă concepţia proprie privind modalitatea de organizare şi funcţionare a punctelor  de colectare pentru preluarea de la populaţie de resturi de materiale rezultate din reparaţii şi amenajări interioare în cantităţi de sub 1 mc, precizând locaţiile şi  adresele acestora precum şi forma de proprietate.
       (9)  Operatorul va completa şi va semna formularul de ofertă - FORMULAR D, cu tarifele pentru serviciul de colectare, transport şi depozitare resturi de materiale rezultate din reparaţii şi amenajări interioare în cantităţi de sub 1mc preluate prin  punctele de colectare amenajate, prevăzut în anexă la prezentul caiet de sarcini.

SECTIUNEA a 6 - a

Înfiinţarea de puncte de colectare a deşeurilor de echipamente electrice si electronice uzate şi a resturilor rezultate din dezmembrarea acestora - DEEE
  
Art. 55-Operatorul va amenaja şi organiza 4 (patru) puncte de colectare a următoarelor tipuri de deşeuri :
             a) Deşeuri de echipamente electrice si electronice, astfel cum sunt definite în HG. 448/2005 - anexa 1A si 1B.
                Categorii de echipamente electrice si electronice:  
               -  Aparate de uz casnic de mari dimensiuni
               -  Aparate de uz casnic de mici dimensiuni
               -  Echipamente informatice şi de telecomunicaţii
               -  Echipamente de larg consum 
               -  Echipamente de iluminat
               - Unelte electrice şi electronice (cu excepţia uneltelor industriale fixe de mari dimensiuni)
               - Jucării, echipamente sportive şi de agrement
               - Dispozitive medicale (cu excepţia tuturor produselor implantate şi infectate)
               - Instrumente de supraveghere şi control
               - Distribuitoare automate.
            
Art. 56 -(1) Punctele de colectare vor fi dotate cu utilităţile şi personalul necesar desfăşurării acestei activităţi, vor fi avizate şi autorizate conform normelor legale în vigoare şi vor fi puse în funcţiune în termen de 60 de zile de la semnarea contractului. 
Cheltuielile privind organizarea acestor puncte de colectare cad în sarcina operatorului.
        (2) Operatorul va dota toate punctele de colectare a deşeurilor menţionate mai sus, cu recipiente cu capacitatea de minim 4 mc sau mai mari, inscripţionate cu denumirea deşeurilor ce se colectează şi va asigura numărul de recipiente  funcţie de cantităţile de deşeuri preluate de la populaţie.
         (3)  Operatorul va deţine la punctul de colectare un registru special în care va consemna numele şi prenumele persoanei, adresa de domiciliu, seria şi nr. actului de identitate, cantitatea şi tipul deşeurilor predate.  
         (4) Operatorul, va stabili şi afişa la punctul de colectare, programul de lucru, funcţie de frecvenţa de predare a deşeurilor de către populaţie asigurând accesul acestora  în zilele lucrătoare din săptămână, inclusiv în ziua nelucrătoare de sâmbătă..  
(5) Locaţiile vor fi asigurate de operator prezentând în acest sens documente doveditoare de deţinere a acestora.
(6) Numărul minim de locaţii destinate acestei activităţi va fi de 4 (patru): 2 (două) la nord şi 2 (două) la sud de canalul Bega.
(7) Operatorul va întocmi lunar, rapoarte de activitate privind cantităţile de deşeuri colectate pe care le va transmite serviciilor de specialitate din cadrul Primăriei municipiului Timişoara, până cel târziu în data de 5 a lunii următoare.

Art. 57-(1)Operatorul va prezenta în documentaţia de ofertă concepţia proprie privind modalitatea de organizare şi funcţionare a punctelor  de colectare a deşeurilor de echipamente electrice şi electronice, precizând locaţiile şi  adresele acestora precum şi forma de proprietate.

SECŢIUNEA a 7-a

Activităţi ecologice

7.1. Descrierea activităţii

Art. 58 Această activitate constă în organizarea împreună cu serviciile de specialitate din cadrul Primăriei Municipiului Timişoara a unor acţiuni de salubrizare şi ecologizare a unor arii de pe vatra municipiului precum şi a „Curăţeniei de primăvară – toamnă”.
Art. 59 Activitatea presupune următoarele operaţii:
-	Colectarea, transportul şi depozitarea deşeurilor vegetale rezultate din curăţirea zonelor verzi din jurul blocurilor de locuinţe şi din tăierile de corecţie la arborii situaţi de-a lungul aliniamentelor stradale.
-	Colectarea, transportul, sortarea şi depozitarea de bunuri de îndelungată folosinţă de la populaţie, în cadrul curăţeniei de primăvară – toamnă, cu excepţia materialelor de construcţii.
-	Încărcarea mecanică, transportul şi depozitarea depunerilor ilegale de pe vatra Municipiului Timişoara.
-	Curăţirea manuală, încărcarea, transportul şi depozitarea deşeurilor de pe taluzul Canalului Bega.
-	Nivelarea mecanică cu buldozerul a zonelor salubrizate prealabil.

7.2. Condiţii tehnice

7.2.1. Colectarea deşeurilor 

Art. 60. Colectarea deşeurilor vegetale de la populaţie precum şi de pe domeniul public se execută de regulă în perioada martie – mai şi octombrie – noiembrie în cadrul ,,Curăţeniei de primăvară – toamnă” sau în alte perioade a anului la solicitarea serviciului de specialitate din cadrul Primăriei Municipiului Timişoara.
	Încărcarea acestora se execută manual sau mecanic funcţie de condiţiile specifice în care se execută lucrarea.
Art. 61. Colectarea depunerilor ilegale de pe teritoriul Municipiului Timişoara se face prin încărcare mecanică în mijloace de transport.
Art. 62. Colectarea deşeurilor de pe taluzul Canalului Bega se execută după o salubrizare manuală prealabilă a acestuia cu unelte specifice (greble, furci, lopeţi) şi concentrarea deşeurilor în puncte de colectare. Încărcarea se execută manual sau mecanic.
Art. 63. Colectarea bunurilor de îndelungată folosinţă de la populaţie în cadrul curăţeniei de primăvară – toamnă se face pe trasee bine stabilite, aprobate de serviciul de specialitate din cadrul Primăriei Municipiului Timişoara şi adus în prealabil la cunoştinţă beneficiarului.

7.2.2. Transportul deşeurilor

Art. 64.-(1) Deşeurile colectate se transportă cu autospeciale (autogunoiere compactoare, autospeciale portcontainere, autobasculante) folosindu-se în mod judicios capacitatea de transport.
	(2) Autospecialele vor avea o stare tehnică corespunzătoare circulaţiei pe drumurile publice, fără scurgeri de carburanţi, lubrifianţi sau lichide speciale.
	(3) Deplasarea de la zona de lucru la depozitare se efectuează pe cel mai scurt traseu admis, fără staţionări intermediare.
(4)	Fiecare autospecială va deţine licenţă de execuţie emisă de Ministerul 
Transporturilor, Construcţiilor şi Turismului.

7.3. Dotări cu personal – utilaje

Art. 65. Operatorul îşi va dimensiona structura de personal, parcul de autospeciale, al utilajelor şi echipamentelor, funcţie de cantitatea de lucrări estimată.

7.4. Tehnologii

Art. 66. Operatorul va prezenta în documentaţia de ofertă, concepţia proprie privind modalitatea de organizare şi funcţionare a serviciului, cu referire la utilajele folosite, inclusiv a utilajelor de rezervă.

7.5. Verificări, recepţii, garanţii

Art. 67-(1) Concedentul va verifica prin sondaj modul de efectuare a prestaţiei de către operator şi de a lua măsuri operative de înlăturare imediată a oricăror deficienţe.
	(2) La sfârşitul fiecărei luni operatorul întocmeşte o situaţie privind volumul de lucrări prestat ce va fi înaintată serviciilor de specialitate din cadrul Primăriei Municipiului Timişoara.
	(3) Operatorul răspunde şi garantează financiar de buna desfăşurare a prestaţiei.
	(4) Operatorul va completa şi semna formularul de ofertă – FORMULAR E, cu tarifele pentru acţiunile ecologice prevăzut în anexă la prezentul caiet de sarcini.  

CAPITOLUL III

Condiţii de exploatare a serviciilor publice de salubrizare a localităţilor

A. Condiţii tehnice
   
 Art. 68. –(1) Serviciile publice de salubrizare a localităţilor trebuie să asigure prestarea serviciului în regim de continuitate pentru toţi utilizatorii din aria de autorizare cu respectarea condiţiilor tehnice şi de calitate specifice fiecărei activităţi, având în vedere încadrarea în „Indicatorii minimali de performanţă şi de evaluare a serviciilor de salubrizare a localităţilor” prevăzuţi în anexa nr.4 la prezentul caiet de sarcini.
        (2) Concesionarul va asigura permanent serviciilor de specialitate din cadrul Primăriei municipiului Timişoara, un autoturism pentru controlul prestaţiilor. 
    
B. Obiective de exploatare
    
Art. 69. - Obiectivele pe care trebuie să le atingă serviciul public de salubrizare care face obiectul concesiunii sunt următoarele:
    a) îmbunătăţirea condiţiilor de viată ale cetăţenilor;
    b) promovarea calităţii şi eficienta serviciilor de salubrizare;
    c) dezvoltarea durabilă a serviciilor;
    d) protecţia mediului înconjurător, cu evidenţierea măsurilor de protecţie a mediului pe etape de dezvoltare, în concordanţă cu programul de adaptare la normele Uniunii Europene.
   
C. Obiective de ordin economic
    
Art.70. - (1) Serviciul public de salubrizare va urmări să se realizeze un raport calitate/cost cât mai bun pentru perioada de derulare a contractului de concesiune şi un echilibru între riscurile şi beneficiile asumate prin contract.
    (2) Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale.
   
 D. Obiective de mediu
   
 Art.71.- (1) Pe perioada derulării contractului de concesiune se vor respecta condiţiile impuse de avizul/autorizaţia de mediu emisă de Agenţia pentru Protecţia Mediului Timiş.
    (2) Pe toata perioada derulării contractului de concesiune, operatorul va implementa condiţionările ce se stabilesc prin acte normative emise de autorităţile de mediu competente conform programelor de conformare la cerinţele de mediu.
      Operatorul răspunde de serviciile prestate în faţa organelor abilitate şi are obligaţia de a lua măsurile necesare protejării mediului ambiant pe toată perioada derulării contractului de concesiune.
       Conform OUG nr. 195 / 2005 privind protecţia mediului operatorul are următoarele obligaţii:
•	să utilizeze tehnicile cele mai eficiente ecologic pentru activităţile cu impact semnificativ asupra mediului;
•	va adopta programe de dezvoltare cu respectarea cerinţelor politicii de mediu;
•	va evalua planurile şi programele ce pot avea efect semnificativ asupra mediului;
•	va menţine şi ameliora calitatea mediului;
•	va adopta sisteme de management şi audit de mediu;
•	va promova cercetări fundamentale şi aplicative în domeniul protecţiei mediului;
•	va participa la educarea şi conştientizarea publicului în procesul de elaborare şi aplicare a deciziilor privind mediul.

CAPITOLUL IV

Sarcinile autorităţilor administraţiei publice locale şi ale operatorilor în domeniul investiţiilor
 Art. 72. - (1)  Investiţiile efectuate de operator pentru reabilitarea, modernizarea şi dezvoltarea serviciilor publice de salubrizare cad exclusiv în sarcina operatorului.
Operatorul va prezenta concepţie proprie de reabilitare, modernizare a serviciilor publice de salubrizare şi va prezenta un program concret în acest sens.
            (2) Investiţiile străine în serviciile publice de salubrizare beneficiază de toate facilităţile legale în vigoare în momentul încheierii contractului de concesiune.
            (3) Investiţiile care se realizează din fonduri proprii ale investitorilor rămân în proprietatea acestora pe perioada derulării contractului de concesiune, urmând ca la încetarea contractului acestea sa se repartizeze astfel

    CAPITOLUL V
    Clauze financiare şi de asigurări

    Art. 73. - (1) Operatorul va prezenta acte doveditoare privind capabilitatea financiară de a susţine programul de investiţii prezentat.
       (2) Programul de investiţii va prezenta sursa de finanţare pentru fiecare obiectiv în parte.
         (3) Caietul de sarcini va cuprinde obligativitatea operatorului de a încheia si onora contractele de asigurări pentru mijloacele din patrimoniul public, conform legislaţiei în vigoare privind asigurările.

    CAPITOLUL VI
        
   Obligaţiile privind protecţia mediului

    Art. 74. - (1) Pe toată durata contractului de delegare a gestiunii serviciilor publice de salubrizare concesionarul va implementa măsurile şi sarcinile stabilite prin acte normative emise de autorităţile de mediu competente în baza unor programe de conformare la cerinţele de mediu. Operatorul are obligaţia de a lua măsurile necesare asigurării protecţiei mediului pe perioada derulării contractului de concesiune respectiv, pe perioada de prestare a serviciilor de salubrizare, precum şi a celor derivate din activităţile conexe serviciului, cum ar fi exploatarea utilajelor şi a parcului auto.
        (2) Acolo unde nu se pot îndeplini prevederile acordurilor autorităţilor de mediu, se va conveni cu acestea un program de conformare, pe care operatorul se obligă al respecta.

    CAPITOLUL VII
    Durata concesiunii

    Art. 75. - (1) Serviciile publice de salubrizare a municipiului Timişoara se concesioneză pe o perioadă de este de 8 ani.
    (2) Pe durata stabilita la alin. (1) se interzice operatorului subconcesionarea serviciilor publice de salubrizare.

CAPITOLUL VIII
    
     Redevenţa

    Art. 76. - (1) Redevenţa este de minim 1,5%din valoarea facturilor încasate de operator pentru serviciile prestate anual în municipiul Timişoara.
    (2) Plata redevenţei se face prin Ordin de Plată în contul concedentului deschis la Trezoreria municipiului Timişoara şi care va fi prevăzut în contractul de delegare a gestiunii prin concesiune. Redevenţa se va plăti trimestrial până la sfârşitul  primei luni din trimestrul următor.
    (3)Pentru neplata redevenţei la termenul stabilit concedentul va percepe penalităţi de întârziere în conformitate cu legislaţia în vigoare privind creanţele bugetare, urmând ca la sfârşitul anului să se facă regularizarea acesteia.   

CAPITOLUL IX
    
Cuantumul garanţiilor datorate de operator

    Art. 77. - În termen de 90 de zile de la data încheierii contractului de concesiune, concesionarul se obliga să îi plătească concedentului o sumă fixă egală cu valoarea redevenţei datorate pentru primul an de activitate. Suma constituită ca şi garanţie va respecta condiţionările prevăzute în art. 11 din  contractul – cadru de delegare a gestiunii prin concesiune, prevăzut în HG. nr. 346/2004.
    Art. 78. - (1) Pentru participarea la licitaţie se fixează o garanţie în valoare de 500.000 RON.
    (2) Garanţia de participare la licitaţie se supune condiţionărilor stabilite la art. 23 din Normele metodologice-cadru de aplicare a Legii nr. 219/1998 privind regimul concesiunilor, aprobate prin Hotărârea Guvernului nr. 216/1999, cu modificările ulterioare.

 CAPITOLUL X
   
 Clauze referitoare la încetarea delegării de gestiune

    Art. 79. - Încetarea delegării de gestiune prin concesiune se face în următoarele situaţii:
    a) în cazul în care operatorului i se retrage autorizaţia de funcţionare sau aceasta nu este prelungită după expirarea termenului;
    b) la expirarea duratei stabilite prin contractul de concesiune, dacă părţile nu convin, în scris, prelungirea acestuia, în condiţiile legii;
    c) în cazul în care interesul naţional sau local o impune, prin denunţarea unilaterală de către concedent, cu plata unei despăgubiri juste şi prealabile în sarcina concedentului;
    d) în cazul nerespectării obligaţiilor contractuale de către concesionar, prin reziliere, cu plata unei despăgubiri în sarcina concesionarului;
    e) în cazul nerespectării obligaţiilor contractuale de către concedent, prin reziliere, cu plata unei despăgubiri în sarcina concedentului;
    f) la dispariţia, dintr-o cauză de forţa majoră, a bunului concesionat sau în cazul imposibilităţii obiective a concesionarului de a-l exploata, prin renunţare, fără plata unei despăgubiri;
    g) în cazul în care interesul naţional o impune, prin răscumpărarea unei concesiuni, care se poate face prin act administrativ al organului care a aprobat concesionarea, la propunerea concedentului; în acest caz se va întocmi o documentaţie tehnico-economică în care se va stabili preţul răscumpărării. În aceasta situaţie de încetare a concesiunii nu se percep daune;
    h) în cazul în care concesionarul nu deţine autorizaţiile legale sau când acestea ori licenţa sunt retrase.

CAPITOLUL XI

    Dispoziţii finale

    Art. 80. - (1) La licitaţiile organizate pentru concesionarea serviciilor publice de salubrizare a localităţilor pot participa numai operatori atestaţi de către A.N.R.S.C. – Autoritatea Naţională de Reglementare a Serviciilor de Gospodărie Comunală.
    (2) Ofertantul va prezenta copia de pe licenţa clasa I emisă de A.N.R.S.C, prin care dovedeşte că este atestat de autoritatea competenta.
    Art. 81. - (1) Caietul de sarcini este pus în vânzare de către Primăria Municipiului Timişoara la sediul  prevăzut în anunţul publicitar.
    (2) Preţul caietului de sarcini a fost stabilit de Consiliul Local al Municipiului Timişoara la valoarea de 1000 RON.
    (3) Modalităţile de plată pentru achiziţionarea caietului de sarcini sunt următoarele:
                    - Ordin de Plată în contul concedentului deschis la Trezoreria municipiului Timişoara RO 12 TREZ6215006XXX000334.
                    -   Numerar la casieria Primăriei Municipiului Timişoara.
  Art. 82. - (1) Condiţiile prevăzute în caietul de sarcini sunt minimale pentru desfăşurarea licitaţiei pentru concesionarea serviciilor publice de salubrizare.
    (2) Ofertanţii pot oferi şi alte condiţii preconizate a fi favorabile unei bune desfăşurări a activităţii acestui serviciu.
    Art. 83. - Caietul de sarcini-cadru se foloseşte împreuna cu Regulamentul-cadru si Contractul-cadru de delegare a gestiunii serviciilor publice de salubrizare a localităţilor.

DIRECTOR DIRECŢIA EDILITRĂ                   ŞEF SERVICIU ADMIN. MEDIU URBAN
DUMITRU ANDOR                                                VASILE CIUPA

                                                                                                                                 CONSILIER, 
ADRIAN PUŞCAŞ